作者:溫庭筠
標題:寒食節日寄楚望二首
內容:芳蘭無意綠，弱柳何窮縷。心斷入淮山，夢長穿楚雨。繁花如二八，好月當三五。愁碧竟平皋，韶紅換幽圃。流鶯隱員樹，乳燕喧餘哺。曠望戀曾臺，離憂集環堵。當年不自遣，晚得終何補。鄭谷有樵蘇，歸來要腰斧。家乏兩千萬，時當一百五。颸颸楊柳風，穰穰櫻桃雨。年芳苦沉潦，心事如摧櫓。金犢近蘭汀，銅龍接花塢。青蔥建楊宅，隱轔端門鼓。彩素拂庭柯，輕球落鄰圃。三春謝遊衍，一笑牽規矩。獨有恩澤侯，歸來看楚舞。